Il-Parlament Ewropew u l-Kummissjoni Ewropea llum qed joħorġu l-ewwel stħarriġ tal-Ewrobarometru li qatt sar b'mod konġunt għaż-żewġ istituzzjonijiet. L-istħarriġ tal-Ewrobarometru Speċjali dwar il-Futur tal-Ewropa sar bejn it-22 ta' Ottubru u l-20 ta' Novembru 2020 fis-27 Stat Membru tal-UE. L-istħarriġ, ippubblikat qabel l-iffirmar tad-Dikjarazzjoni Konġunta dwar il-Konferenza dwar il-Ġejjieni tal-Ewropa, jixhed li l-biċċa l-kbira (92 %) fl-Istati Membri kollha jitolbu li l-vuċijiet taċ-ċittadini jitqiesu aktar fid-deċiżjonijiet relatati mal-futur tal-Ewropa. Il-Konferenza dwar il-Ġejjieni tal-Ewropa għandha l-għan li tagħmel preċiżament dan: se toħloq forum pubbliku ġdid għal dibattitu miftuħ, inklussiv, trasparenti u strutturat mal-Ewropej dwar kwistjonijiet li huma importanti għalihom u li jaffettwaw il-ħajja tagħhom ta' kuljum. Tliet kwarti tal-Ewropej iqisu li l-Konferenza dwar il-Ġejjieni tal-Ewropa se jkollha impatt pożittiv fuq id-demokrazija fl-UE: 76 % jaqblu li tirrappreżenta progress sinifikanti għad-demokrazija fl-UE (25 % “jaqblu kompletament” u 51 % “pjuttost jaqblu”), u f'kull Stat Membru tal-UE hemm maġġoranza ċara li tappoġġa din il-fehma. Ir-rispondenti jemmnu li għandhom ikunu involuti b'mod attiv nies minn kull qasam tal-ħajja (51 %); filwaqt li 47 % jgħidu li ż-żgħażagħ għandu jkollhom rwol importanti; kif ukoll il-gvernijiet nazzjonali (42 %) u l-akkademiċi, l-esperti, l-intellettwali u x-xjentisti (40 %). Ftit aktar minn nofs l-Ewropej (51 %) jixtiequ jkunu involuti huma stess, bl-akbar entużjażmu muri mir-rispondenti Irlandiżi (81 %), segwiti mill-Belġjani (64 %), mill-Lussemburgiżi (63 %) u mis-Sloveni (63 %). Filwaqt li l-votazzjoni fl-elezzjonijiet Ewropej hija meqjusa b'mod ċar (minn 55 % ta' dawk li wieġbu) bħala l-aktar mod effettiv biex jiġi żgurat li l-vuċijiet tagħhom jinstemgħu minn dawk li jieħdu d-deċiżjonijiet fil-livell tal-UE, ħafna ċittadini jixtiequ li jkollhom vuċi akbar fid-deċiżjonijiet relatati mal-futur tal-Ewropa. Mit-92 % li jemmnu li l-vuċijiet taċ-ċittadini tal-UE għandhom jitqiesu aktar, 55 % jaqblu kompletament, u 37 % pjuttost jaqblu. Huma biss 6 % li ma jaqblux mal-istqarrija. Sitt minn għaxar Ewropej jaqblu li l-kriżi tal-coronavirus wasslithom biex jirriflettu fuq il-futur tal-Unjoni Ewropea (19 % jaqblu kompletament u 41 % pjuttost jaqblu) filwaqt li 39 % ma jaqblux ma' dan (23 % pjuttost ma jaqblux u 16 % kompletament ma jaqblux). Ir-rispondenti ntalbu jagħżlu l-iżviluppi li jixtiequ jaraw għall-futur tal-Ewropa: standards tal-għajxien komparabbli (35 %) u solidarjetà aktar b'saħħitha fost l-Istati Membri (30 %) huma ż-żewġ żviluppi li ssemmew l-aktar. L-Ewropej jagħtu prijorità wkoll lill-iżvilupp ta' politika tas-saħħa komuni (25 %) u standards tal-edukazzjoni komparabbli (22 %). L-Ewropej iqisu li l-akbar vantaġġi tal-UE huma r-rispett tad-demokrazija, tad-drittijiet tal-bniedem u tal-istat tad-dritt (32 %) u s-setgħa ekonomika, industrijali u kummerċjali tagħha (30 %). Ir-rispett tad-demokrazija, tad-drittijiet tal-bniedem u tal-istat tad-dritt mill-UE huwa kklassifikat bħala l-aktar vantaġġ importanti (waħdu jew flimkien ma' vantaġġ ieħor) f'14-il pajjiż, u din il-fehma hija prominenti b'mod speċjali fl-Iżvezja, fejn 58 % jqisu dawn il-valuri bħala fattur kruċjali. Is-setgħa ekonomika, industrijali u kummerċjali tal-UE hija kklassifikata bħala l-aktar vantaġġ importanti (waħdu jew flimkien ma' vantaġġ ieħor) f'9 pajjiżi, bil-Finlandja (45 %) u l-Estonja (44 %) fuq quddiem nett. It-tibdil fil-klima huwa b'mod ċar meqjus bħala l-isfida globali ewlenija li taffettwa l-futur tal-UE, b'45 % tal-Ewropej jagħżlu dan bħala l-isfida ewlenija. It-tieni u t-tielet post, magħżula minn perċentwal simili ta' Ewropej, huma okkupati mit-terroriżmu (38 %) u riskji tas-saħħa (37 %). Il-migrazzjoni u l-ispostament furzati jikkostitwixxu r-raba' sfida l-aktar imsemmija, bi ftit aktar minn kwart tar-risposti (27 %). Sfond L-istħarriġ speċjali tal-Ewrobarometru Nru 500 “Ġejjieni tal-Ewropa” (EB94.1) sar bejn it-22 ta' Ottubru u l-20 ta' Novembru 2020 f'27 Stat Membru tal-UE u kien ikkummissjonat b'mod konġunt mill-Kummissjoni Ewropea u mill-Parlament Ewropew. L-istħarriġ twettaq wiċċ imb'wiċċ u tlesta b'intervisti online fejn meħtieġ bħala riżultat tal-pandemija. B'kollox ġew intervistati 27,034 persuna. Għal aktar informazzjoni L-istħarriġ speċjali tal-Ewrobarometru bin-numru 500 “Il-Ġejjieni tal-Ewropa” Il-Parlament Ewropew – Is-servizz tal-Ewrobarometru